Komisijos direktyva 97/17/EB
1997 m. balandžio 16 d.
įgyvendinanti Tarybos direktyvą 92/75/EEB, dėl energijos sunaudojimo ženklinimo ant buitinių indų plovimo mašinų
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. rugsėjo 22 d. Tarybos direktyvą 92/75/EEB dėl buitinių prietaisų energijos ir kitų išteklių sunaudojimo parodymo ženklinant gaminį bei pateikiant standartinę informaciją apie gaminį [1], ypač į jos 9 ir 12 straipsnius,
kadangi indų plovimo mašinų sunaudojama elektros energija sudaro didelę visos Bendrijos energijos paklausos dalį; kadangi galima labai sumažinti energijos kiekį, kurį sunaudoja šie prietaisai;
kadangi geresnės kokybės plovimui ar džiovinimui dažnai reikia daugiau vandens ir elektros energijos; kadangi informacija apie prietaisų plovimo ar džiovinimo kokybę padeda įvertinti informaciją apie energijos ir vandens sunaudojimą; kadangi ši informacija padės vartotojams išsirinkti prietaisą, racionaliai naudojantį elektros energiją;
kadangi Bendrija, patvirtindama savo suinteresuotumą taikyti tarptautinę standartizavimo sistemą, galinčią pateikti standartus, kuriuos faktiškai naudotų visi tarptautinės prekybos partneriai ir kurie atitiktų Bendrijos politikos reikalavimus, ragina Europos standartizacijos organizacijas toliau bendradarbiauti su tarptautinėmis standartizacijos organizacijomis;
kadangi Europos standartizacijos komitetas (CEN) ir Europos elektrotechnikos standartizacijos komitetas (CENELEC) yra institucijos, pripažintos kompetentingomis tvirtinti darniuosius standartus pagal 1984 m. lapkričio 13 d. bendrąsias rekomendacijas dėl Komisijos ir šių dviejų institucijų bendradarbiavimo; kadangi šioje direktyvoje darnusis standartas yra techninė charakteristika (Europos standartas arba suderinimo dokumentas), CENELEC patvirtinta remiantis Komisijos įgaliojimais pagal1983 m. kovo 28 d. Tarybos direktyvą 83/189/EEB, nustatančią informacijos apie techninius standartus ir reglamentus teikimo tvarką [2], su paskutiniais pakeitimais, padarytais Komisijos sprendimu 96/139/EB [3] bei remiantis šiomis bendrosiomis rekomendacijomis;
kadangi šioje direktyvoje numatytos priemonės atitinka pagal Direktyvos 92/75/EEB 10 straipsnį įkurto komiteto nuomonę,
PRIĖMĖ ŠIĄ DIREKTYVĄ:
1 straipsnis
1. Ši direktyva taikoma į elektros tinklą jungiamoms buitinėms indų plovimo mašinoms. Neįtraukiami prietaisai, naudojantys kitus energijos šaltinius.
2. Šioje direktyvoje numatyta informacija pateikiama pagal darniuosius standartus, kurių numeriai skelbiami Europos Bendrijų oficialiajame leidinyje ir kuriems valstybės narės paskelbė nacionalinių standartų, perkeliančių tuos darniuosius standartus, numerius. Bet kokios šios direktyvos nuostatos, numatančios informacijos apie triukšmą pateikimą, taikomos, jeigu tokia informacija pateikiama, pagal Tarybos direktyvos 86/594/EEB 3 straipsnį [4]. Prireikus ši informacija pateikiama pagal pastarąją direktyvą.
3. 2 dalyje nurodyti darnieji standartai sudaromi pagal Komisijos suteiktus įgaliojimus remiantis Direktyva 83/189/EEB.
4. Sąvokos šioje direktyvoje vartojamos Direktyvoje 92/75/EEB apibrėžta reikšme, išskyrus atvejus, jei kontekstas nereikalauja kitaip.
2 straipsnis
1. Direktyvos 92/75/EEB 2 straipsnio 3 dalyje nurodyta techninė dokumentacija apima:
- tiekėjo pavadinimą ir adresą,
- bendrą modelio aprašymą, pakankamą, kad būtų galima jį identifikuoti,
- informaciją apie pagrindines modelio projektines charakteristikas, įskaitant reikalingus brėžinius, ir visų pirma apie tuos dalykus, kurie daro akivaizdžią įtaką elektros energijos naudojimui,
- atitinkamų matavimų bandymų, atliktų pagal šios direktyvos 1 straipsnio 2 dalyje nurodytus darniuosius standartus, ataskaitas,
- eksploatacijos instrukcijas, jei tokios yra.
2. Direktyvos 92/75/EEB 2 straipsnio 1 dalyje nurodyta etiketė turi būti tokia, kaip nurodyta šios direktyvos I priede. Ji tvirtinama prietaiso priekinėje ar viršutinėje dalyje aiškiai matomoje vietoje.
3. Prie prietaisų tvirtinamos vardinių parametrų lentelės, nurodytos Direktyvos 92/75/EEB 2 straipsnio 1 dalyje, turinys ir forma turi būti tokie, kaip nurodyta šios direktyvos II priede.
4. Direktyvos 92/75/EEB 5 straipsnyje nurodytomis aplinkybėmis ir tada, kai pasiūlymas parduoti, išnuomoti arba pirkti išsimokėtinai yra pateikiamas spausdinto pranešimo forma, pavyzdžiui, pateikiamas užsakymų paštu katalogas, į tokį spausdintą pranešimą įtraukiama visa šios direktyvos III priede nurodyta informacija.
5. Nurodyta prietaiso energijos naudojimo efektyvumo klasė bei plovimo ir džiovinimo kokybės klasės yra tokios, kaip nurodyta IV priede.
3 straipsnis
Valstybės narės imasi visų būtinų priemonių užtikrinti, kad visi jų teritorijoje įsisteigę tiekėjai ir prekiautojai vykdytų šioje direktyvoje nustatytus įsipareigojimus.
4 straipsnis
1. Valstybės narės priima ir paskelbia įstatymus ir kitus teisės aktus, būtinus šios direktyvos įgyvendinimui iki 1998 m. birželio 15 d. Apie tai jos nedelsdamos praneša Komisijai. Tuos teisės aktus jos taiko nuo 1998 m. liepos 1 dienos.
Tačiau iki 1998 m. gruodžio 31 d. valstybės narės leidžia:
- pateikti į rinką, parduoti ir (arba) demonstruoti gaminius,
- platinti 2 straipsnio 4 dalyje nurodytus spausdintus pranešimus,
neatitinkančius šios direktyvos nuostatų.
Valstybės narės, priimdamos pirmoje pastraipoje nurodytus teisės aktus, daro juose nuorodą į šią direktyvą arba tokia nuoroda daroma oficialiai juos skelbiant. Nuorodų darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės nuostatų tekstus.
5 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 1997 m. balandžio 16 d.